Öösel tormas nii mis kole ning paljud majapidamised on elektrita. Seepärast tasub meelde tuletada, mida võiks keeruliste olukordade puhuks koju varuda.
Kriisiolukorras ei pea aga närima maitsetut makaroni. Mida soovitab päästeamet koju varuda ja kui palju see maksab?
Kriisi võivad põhjustada erakordsed ilmastikuolud, küberrünnakud või mis tahes muu oht. Hädaolukorrad võivad kesta päevi ja nädalaid, mil tuleb kodust lahkumata saada hakkama ilma elektri, vee ja kanalisatsioonita. «Loodusjõude ei ole võimalik vältida, kuid ohte arvesse võttes ja õigesti käitudes saad kaitsta ennast ja oma lähedasi. Inimene peaks hädaolukordades ja elutähtsa teenuse katkemise korral toime tulema vähemalt seitse päeva, kuni riigi abikäsi nendeni jõuab!» selgitas Sandra Nahkur päästeameti kommunikatsiooniosakonnast.
Varusid tuleks Nahkuri sõnul hoida pidevas ringluses – mitte «kriisiriiulile» seisma jätta, vaid neid kasutada ja seejärel uutega asendada. Selle asemel, et osta koju pakk makarone, võiks osta hoopis kaks. «Kui üks on oma tee lauale leidnud, siis tuleks see kohe ka uuega asendada. Kriisiolukorras ei pea aga närima maitsetut makaroni, vaid menüü võib olla vägagi rikkalik. Tänapäeval on poest saada niivõrd suur valik konserveeritud tooteid, et nendest annab valmistada ka gurmeetoitu,» oli ta veendunud.
- Vesi: võiks päästeameti soovituste kohaselt varuda 3 liitrit inimese kohta päevas, nädalas kuluks ühele inimesele seega 21 liitrit vett. Barbora e-poes, maksab viieliitrine vesi 99 senti. Viis viielitrist veenõu maksavad kokku 4 eurot ja 95 senti.
- Pakisupid: Kanasupp nuudlitega maksab Barboras 59 senti. Kui varuda igaks päevaks üks supp, läheks nädalane varu inimese kohta maksma 4 eurot ja 13 senti.
- Purgisupid ja road: Seljanka Rimi Basic maksab 1 euro ja 6 senti. Pilaff ja Mehhiko pada maksavad veidi rohkem. Iga inimese kohta võiks olla igaks petteks varutud kolm suppi või rooga, mis kokku maksaksid vähemalt 3 eurot ja 18 senti.
- Kuivikud: Pakk kuivikuid, 180 grammi, maksab Barbora e-poes 59 senti.
- Lihakonserv: Veiseliha oma mahlas, Rannarootsi, 240 grammi, maksab Rimi e-poes 1.89. Inimese kohta võiks olla nädalaks kolm konservi, mis kokku maksavad 5 eurot ja 67 senti.
- Puuviljakonserv: 230 grammi Del Monta ananassitükkide eest tuleb Coopi e-poes välja käia 1.25. Nädalaks võiks neid varuda inimese kohta kolm tükki, ehk siis kokku maksaksid need 3.75.
- Köögiviljakonserv: 420 grammi rohelisi herneid maksab Coopis 99 senti. Kolme konservi eest tuleks välja käia 2 eurot ja 97 sent.
- Kommi, halvaad, küpsist: maaeluministeeriumi pakutud hädaolukorra näidismenüüs on täiskasvanule ette nähtud päevas 100 grammi kommi, et energiavajadust täita. Soodsamad kommid maksavad Coopi e-poes umbes 7 eurot kilo. 700 grammi kommi maksaks 4 eurot ja 90 senti. Eks igaüks muidugi ise teab, kui kaua kommid nende majapidamises kestavad.
- Taskulamp: K-Rauta e-poes saab taskulambi 2 euro ja 75 sendi eest.
- Patareid: 4 AA patareid Grundig maksab Coopi e-poes 1 euro ja 95 senti.
- Esmaabitarbed: Kaup24 lehel maksab esmaabikomplekt 8 eurot ja 19 senti.
- Patareidega raadio: Hansapostist saab patareidega raadio 11.95 eest.
- Akupank mobiilsete seadmete laadimiseks: K-rauta e-poes on kõige soodsamad akupangad 4 eurot ja 20 senti.
- Küünlad: 50 pisikest teeküünalt maksavad Rimis 2.99.
- Tikud: tuletikud Rimi maksavad 4 senti.
- Priimus toidu ja vee soojendamiseks: matkagaasipliit K-Rauta e-poes maksab 21.99.
- Niisked hügieenilapid: Baby niisked salvrätikud, 63 tükki, on Barboras 2 eurot ja 79 senti.
- Päästeamet soovitab varuda ka sularaha. Kui palju seda teha tuleks, sõltub igaühe võimalustest.